02022O0912 — BG — 21.11.2022 — 001.001

Този текст служи само за информационни цели и няма правно действие. Институциите на Съюза не носят отговорност за неговото съдържание. Автентичните версии на съответните актове, включително техните преамбюли, са версиите, публикувани в Официален вестник на Европейския съюз и налични в EUR-Lex. Тези официални текстове са пряко достъпни чрез връзките, публикувани в настоящия документ

Изменен с:









▼B

НАСОКИ (ЕС) 2022/912 НА ЕВРОПЕЙСКАТА ЦЕНТРАЛНА БАНКА

от 24 февруари 2022 година

относно Трансевропейската автоматизирана система за брутен сетълмент на експресни преводи в реално време от ново поколение (TARGET) и за отмяна на Насоки 2013/47/ЕС (ЕЦБ/2012/27) (ЕЦБ/2022/8)







РАЗДЕЛ I

ОБЩИ РАЗПОРЕДБИ

Член 1

Предмет и приложно поле

TARGET предоставя следните сметки за сетълмент в евро в пари на централна банка:

а) основни парични сметки (MCA) за сетълмент на операциите с централните банки;

б) специални парични сметки за брутен сетълмент в реално време (RTGS DCA) и подсметки за междубанкови и клиентски плащания в реално време и сетълмент на трансакции със спомагателни системи (AS);

в) технически сметки на спомагателни системи за брутен сетълмент в реално време (RTGS технически сметки на спомагателни системи), технически сметки на спомагателни системи за сетълмент на незабавни плащания в TARGET (TIPS технически сметки на спомагателни системи) и гаранционни сметки на спомагателни системи за сетълмента на трансакции със спомагателни системи (AS);

г) TARGET2-Securities специални парични сметки (T2S DCA) за парични плащания във връзка със сетълмента на сделки с ценни книжа; и

д) специални парични сметки за сетълмент на незабавни плащания в TARGET (TIPS DCA) за сетълмента на незабавни плащания.

Член 2

Определения

За целите на настоящите насоки всеки от изброените в настоящия член термини има значението, определено в приложение III:

1) „група за наблюдение на сметки“;

2) „адресат с BIC”;

3) „спомагателна система или AS“;

4) „гаранционна сметка на спомагателна система“;

5) „процедура за сетълмент на спомагателна система (AS процедура за сетълмент)“;

6) „нареждане за превод от спомагателна система (AS нареждане за превод)“;

7) „автоматично обезпечаване“;

8) „автоматично нареждане за прехвърляне на ликвидност“;

9) „налична ликвидност“;

10) „банкова група“;

11) „клон“;

12) „функционалност за изпращане на достъпни за всички съобщения“;

13) „работен ден“ или „работен ден на TARGET“;

14) „бизнес идентификационен код (BIC)“;

15) „становище за правоспособност“

16) „нареждане за паричен превод“;

17) „централна банка“ (ЦБ);

18) „операция на централна банка“;

19) „свързана НЦБ“;

20) „функционалност за извънредни ситуации“;

21) „кредитна институция“;

22) „договорен лимит по TIPS DCA(CMB)“

23) „междусистемен сетълмент“;

24) „специална парична сметка (DCA)“;

25) „лихвен процент по депозитното улеснение“;

26) „депозитно улеснение“;

27) „НЦБ от еврозоната“;

28) „схема за незабавен SEPA кредитен превод (SCT Inst) на Европейския платежен съвет“ или „схемата SCT Inst“;

29) „ЦБ от Евросистемата“;

30) „случай на неизпълнение“;

31) „гаранционни фондове“;

32) „производство по несъстоятелност“;

33) „нареждане за незабавно плащане“;

34) „инструктираща страна“;

35) „кредит в рамките на деня“;

36) „инвестиционен посредник“;

37) „НЦБ от ниво 3“;

38) „нареждане за прехвърляне на ликвидност“;

39) „лихвен процент по пределното кредитно улеснение“;

40) „пределно кредитно улеснение“;

41) „услуга за търсене на мобилно прокси (MPL)“;

42) „плащане, близко до незабавното“;

43) „доставчик на мрежови услуги (NSP)“;

44) „неизпълнено нареждане за паричен превод“;

45) „участник“;

46) „получател на плащане“;

47) „платец“;

48) „платежно нареждане“;

49) „положителен отговор на искане за възстановяване“;

50) „орган от публичния сектор“;

51) „достижима страна“;

52) „процедура за брутен сетълмент в реално време на спомагателна система (RTGS AS процедура за сетълмент)“;

53) „техническа сметка на спомагателна система за брутен сетълмент в реално време (RTGS техническа сметка на спомагателна система)“;

54) „искане за възстановяване“;

55) „нареждане за прехвърляне на ликвидност при определени условия“;

56) „група от сметки на банките по сетълмента“;

57) „банка по сетълмента“;

58) „временно спиране“;

59) „сметка в TARGET“;

60) „системен компонент на TARGET“;

61) „координатор на TARGET“;

62) „процедура за сетълмент в TARGET на незабавни плащания на спомагателна система (ТIPS AS процедура за сетълмент)“;

63) „техническа сметка на спомагателна система за сетълмент на незабавни плащания в TARGET (ТIPS техническа сметка на спомагателна система)“;

64) „TARGET сетълмент мениджър“;

65) „TARGET2-Securities“ (T2S);

66) „техническа неизправност на TARGET“.

Член 3

Системни компоненти на TARGET

1. От правна гледна точка TARGET e структурирана като множество от платежни системи, които изграждат системните компоненти на TARGET.

2. Всяка ЦБ от Евросистемата поддържа свой собствен системен компонент на TARGET.

3. Всеки системен компонент на TARGET е система, определена като такава съгласно приложимото национално законодателство, с което се прилага Директива 98/26/ЕО на Европейския парламент и на Съвета ( 1 ).

4. Наименованията на системните компоненти на TARGET включват само „TARGET“ и наименованието или съкращението на съответната ЦБ от Евросистемата или на държавата членка на ЦБ от Евросистемата. Системният компонент на TARGET на ЕЦБ се нарича TARGET-ЕЦБ.

Член 4

Връзка на НЦБ на държавите членки, чиято парична единица не е еврото

НЦБ на държавите членки, чиято парична единица не е еврото, могат да се свържат с TARGET само ако сключат споразумение с ЦБ от Евросистемата. В това споразумение се посочва, че свързаните НЦБ ще изпълняват настоящите насоки, като се прилагат взаимно договорените подходящи спецификации и изменения.

Член 5

Трансакции в рамките на ЕСЦБ

Деноминираните в евро трансакции в рамките на Европейската система на централните банки (ЕСЦБ) се обработват през TARGET с изключение на плащанията, за които ЦБ двустраннo се споразумеят, че ще се обработват през кореспондентски сметки, ако е уместно.

Член 6

Задължения и вземания в рамките на Евросистемата

1. Сетълментът на нарежданията за паричен превод между участниците в различните системни компоненти на TARGET се агрегира автоматично и коригира, за да стане част от единно задължение или вземане на всяка НЦБ от еврозоната към ЕЦБ, както е посочено в споразумение между ЦБ от Евросистемата. Задължението или вземането на всяка НЦБ от еврозоната към ЕЦБ се коригира ежедневно за счетоводни цели, като се използва делтата на салдата в края на деня по всички сметки в TARGET в счетоводните книги на съответната НЦБ от еврозоната.

2. За счетоводни и отчетни цели всяка НЦБ от еврозоната поддържа сметка за вписване на задължението или вземането си към ЕЦБ, което възниква в резултат от сетълмента на нарежданията за паричен превод между собствения ѝ системен компонент на TARGET и други системни компоненти на TARGET.

3. ЕЦБ отваря в счетоводните си книги сметка за всяка НЦБ от еврозоната, за да отрази в края на деня задължението или вземането на НЦБ от еврозоната към ЕЦБ.







РАЗДЕЛ II

УПРАВЛЕНИЕ

Член 7

Нива на управление

1. Без да се засягат разпоредбите на член 8 от Устава на Европейската система на централните банки и на Европейската централна банка (наричан по-долу „Уставът на ЕСЦБ“), управлението на TARGET се основава на управленска схема с три нива. Задачите, възложени на Управителния съвет (ниво 1), на органа за техническо и оперативно управление на ниво 2 и на НЦБ от ниво 3, са изложени в приложение II.

2. Управителният съвет отговаря за управлението, ръководството и контрола върху TARGET. Задачите, възложени на ниво 1, попадат в изключителната компетентност на Управителния съвет.

3. Съгласно член 12.1, трета алинея от Устава на ЕСЦБ ЦБ от Евросистемата отговарят за задачите, възложени на ниво 2, в рамките на общата уредба, определена от Управителния съвет. Органът на ниво 2 е създаден от Управителния съвет и ЦБ от Евросистемата му възлагат определени технически и оперативни ръководни задачи, свързани с TARGET.

4. ЦБ от Евросистемата се организират чрез сключването на подходящи споразумения.

5. Съгласно член 12.1, трета алинея от Устава на ЕСЦБ НЦБ на ниво 3 отговарят за задачите, възложени на ниво 3, в рамките на общата уредба, определена от Управителния съвет.

6. НЦБ от ниво 3 сключват споразумения с ЦБ от Евросистемата, с които се урежда предоставянето на услугите от НЦБ от ниво 3. Ако е уместно, тези споразумения включват и свързаните НЦБ.

7. Евросистемата като доставчик на T2S услуги и ЦБ от Евросистемата като оператори на съответните национални системни компоненти на TARGET сключват споразумение, с което се уреждат услугите, които Евросистемата ще предоставя на ЦБ от Евросистемата във връзка с воденето на T2S DCA. Ако е уместно, тези споразумения се сключват и от свързаните НЦБ.







РАЗДЕЛ III

ФУНКЦИОНИРАНЕ НА TARGET

Член 8

Отдел за оказване на съдействие

Всяка ЦБ от Евросистемата създава и поддържа отдел за оказване на съдействие, който оказва съдействие на участниците в съответния национален системен компонент на TARGET. Работното време на отдела за оказване на съдействие е минимум между 07:00 ч. централноевропейско време и 18:15 ч. централноевропейско време. Работното време се удължава до 18:30 ч. централноевропейско време на последния ден от периода на поддържане на резерви на Евросистемата.

Член 9

Хармонизирани условия за участие в TARGET

1. Всяка НЦБ от еврозоната приема мерки за прилагането на Хармонизираните условия за участие в TARGET, изложени в приложение I, така че използваните в тях термини, посочени в приложение III, да имат значението съгласно приложение III. С тези мерки се уреждат единствено отношенията между съответната НЦБ от еврозоната и нейните участници във връзка с откриването и воденето на сметки в TARGET.

2. От 20 ноември 2023 г. ЦБ от Евросистемата не могат да откриват сметки, различни от сметките в TARGET, за участниците, които отговарят на условията за участие в TARGET, с цел предоставянето на услуги, попадащи в приложното поле на настоящите насоки, с изключение на следните сметки: а) сметки за участниците, посочени в приложение I, част I, член 4, параграф 2, букви а) и б) от Хармонизираните условия за участие в TARGET; б) сметки, в които средствата се държат в рамките на деня с единствената цел да се внасят или теглят пари; в) сметки, използвани за държането на иззети средства, средства, върху които е учреден залог в полза на трето лице – кредитор, или средства, посочени в член 3, параграф 1, буква г) от Регламент (ЕС) 2021/378 на Европейската централна банка (ЕЦБ/2021/1) ( 2 ); г) сметки, използвани от участниците в системите, поддържани от НЦБ и използвани за клиринг на незабавни плащания, отговарящи на изискванията на схемата SCT Inst.

3. ЕЦБ приема Условията за TARGET-ЕЦБ, като изпълнява Хармонизираните условия за участие в TARGET, изложени в приложение I, със следните изключения: а) TARGET-ЕЦБ предоставя клирингови услуги и услуги по сетълмент единствено на организации за клиринг и сетълмент, включително на лица, установени извън Европейското икономическо пространство (ЕИП), ако върху тях упражнява надзор компетентен орган и достъпът им до TARGET-ЕЦБ е одобрен от Управителния съвет; б) TARGET-ЕЦБ не предоставя кредит в рамките на деня или автоматично обезпечаване.

4. Приетите от ЦБ от Евросистемата стандартни мерки за изпълнение на Хармонизираните условия за участие в TARGET трябва да бъдат публично достъпни.

5. ЦБ от Евросистемата могат да поискат дерогации от Хармонизираните условия за участие в TARGET въз основа на национални ограничения от правно естество. Управителният съвет разглежда исканията предвид спецификите на конкретния случай и предоставя дерогации, ако е уместно.

6. При спазване на разпоредбите на съответното парично споразумение ЕЦБ може да определи подходящи условия за участие в TARGET на лицата, посочени в приложение I, част I, член 4, параграф 2, буква д).

7. ЦБ от Евросистемата не позволяват да се регистрират като адресати с BIC или достижими страни в съответния им системен компонент на TARGET лицата, които действат чрез титуляр на сметка в TARGET, който е НЦБ на държава членка, но не е нито ЦБ от Евросистемата, нито свързана НЦБ.

8. ЦБ от Евросистема не регистрират адресати с BIC, които отговарят на условията за участие в TARGET, посочени в приложение I, част I, член 4, с изключение на собствените си клонове и лицата, посочени в приложение I, част I, член 4, параграф 2, букви а) и б).

9. С изключение на правилата за AS ЦБ от Евросистемата не въвеждат допълнителни правила във връзка с участието в TARGET освен разписаните в Хармонизираните условия за участие в TARGET. Не се начисляват такси за използването на TARGET или във връзка с TARGET освен посочените в приложение I, допълнение VI с изключение на таксите, начислявани за услуги, свързани със съуправлението на MCA от НЦБ (както е предвидено в приложение I, част II, член 2), ако тези услуги се предлагат от ЦБ от Евросистемата. ЦБ от Евросистемата, която предлага съуправлението на MCA, спазва принципа на пълно възстановяване на разходите при определянето на таксите си и като минимум прехвърля пълните разходи, възникващи от тези услуги.

10. Чрез дерогация от параграф 9 ЦБ от Евросистемата могат да определят допълнителни правила за сметките в TARGET, открити с цел държането на средства, които са предоставени като парично обезпечение или са част от пул от обезпечения.

Член 10

Кредит в рамките на деня — автоматично обезпечаване

1. НЦБ от еврозоната могат да предоставят на участник кредит в рамките на деня. Кредит в рамките на деня може да се отпуска само по водещата му MCA и само съгласно мерките за изпълнение на правилата за предоставяне на кредит в рамките на деня, изложени в приложение I, част II. Не се предоставя кредит в рамките на деня на участник, чиято допустимост като контрагент за операциите по паричната политика на Евросистемата е била временно спряна или прекратена.

2. По искане от участник с достъп до кредит в рамките на деня НЦБ от еврозоната предлагат улеснение за автоматично обезпечаване по T2S DCA, при условие че това се прави съгласно условията за операции по автоматично обезпечаване, предвидени в приложение I, част IV.

3. Не са допустими за кредит в рамките на деня или автоматично обезпечаване участниците, спрямо които са наложени ограничителни мерки от Съвета на Европейския съюз или държавите членки съгласно член 65, параграф 1, буква б), член 75 или член 215 от Договора, чието изпълнение – по мнение на съответната НЦБ от еврозоната и след като ЕЦБ е уведомена – е несъвместимо с нормалното функциониране на TARGET.

4. НЦБ от еврозоната могат да предоставят кредит в рамките на деня на AS, както е посочено в приложение I, част II, член 10, параграф 2, буква г), при условие че правилата за това са представени предварително на Управителния съвет и са одобрени от него.

5. НЦБ от еврозоната могат да предоставят овърнайт кредит на някои допустими централни контрагенти (ЦК) съгласно условията, посочени в приложение I, част II, член 10, параграф 5, при условие че искането е представено предварително на Управителния съвет и е одобрено от него.

6. По искане на съответната НЦБ от еврозоната Управителният съвет може да освободи трезорните отдели, посочени в приложение I, част II, член 10, параграф 2, буква б), от изискванията да предоставят адекватно обезпечение, преди да получат кредит в рамките на деня.

7. Ако НЦБ от еврозоната реши временно да спре, ограничи или прекрати достъпа на участник до кредит в рамките на деня или до автоматично обезпечаване от съображения за пруденциалност, както е посочено съответно в приложение I, част II, член 13, параграф 1, буква в) или приложение I, част IV, член 11, тя незабавно уведомява за това в писмена форма ЕЦБ, другите НЦБ от еврозоната и свързаните НЦБ. Ако е уместно, Управителният съвет взема решение относно еднаквото прилагане на мерките, взети във всички системни компоненти на TARGET.

8. Ако достъпът на контрагент до инструменти на паричната политика е временно спрян, ограничен или изключен от съображения за пруденциалност или по други причини съгласно националните разпоредби за прилагане на член 158 от Насоки (ЕС) 2015/510 на Европейската централна банка (ЕЦБ/2014/60) ( 3 ), съответната НЦБ от еврозоната изпълнява това решение по отношение на достъпа до кредит в рамките на деня съгласно разпоредбите в договорните или регулаторните правила, прилагани от съответната НЦБ от еврозоната.

9. Ако НЦБ от еврозоната реши да спре временно, да ограничи или прекрати достъпа на контрагент по операции на паричната политика на Евросистемата до кредит в рамките на деня или автоматично обезпечаване съгласно съответно приложение I, част II, член 13, параграф 1 или приложение I, част IV, член 11, това решение не поражда действие, докато Управителният съвет на ЕЦБ не го одобри.

10. Чрез дерогация от параграф 9 при спешни обстоятелства НЦБ от еврозоната може временно да спре достъпа на контрагент по операции на паричната политика на Евросистемата до кредит в рамките на деня и/или автоматично обезпечаване с незабавно действие. В тези случаи НЦБ от еврозоната незабавно уведомява Управителния съвет на ЕЦБ за това в писмена форма. Управителният съвет на ЕЦБ има правомощието да отмени действието на НЦБ от еврозоната. Ако обаче Управителният съвет на ЕЦБ не изпрати на НЦБ от еврозоната известие за отмяна в срок от 10 работни дни от получаването на уведомлението, се счита, че Управителният съвет на ЕЦБ е одобрил действието на НЦБ от еврозоната.

11. Управителният съвет може да реши да отмени или намали наказанията, определени в приложение I, част II, член 12, параграф 4, ако дебитното салдо в края на деня на въпросното лице се дължи на форсмажорно обстоятелство и/или на техническа неизправност на TARGET съгласно определението в приложение III.

Член 11

Допълнителни условия за спомагателните системи (AS)

1. Освен разпоредбите на член 9, параграфи 1—9, следните условия се прилагат спрямо отношенията между съответната ЦБ от Евросистемата и AS, включително AS, поддържани от ЦБ от Евросистемата.

2. ЦБ от Евросистемата предоставят услуги по прехвърляне на средства в пари на централна банка към AS, действаща в това качество. Тези услуги се предлагат или чрез: а) ТIPS AS процедура за сетълмент само за поддръжка на сетълмента на незабавни плащания съгласно схемата SCT Inst или плащания, близки до незабавните, в счетоводните книги на AS; или б) RTGS AS процедури за сетълмент за всички останали бизнес случаи.

3. По изключение и след като получат одобрението на органа на ниво 2, както е посочено в приложение II, ЦБ от Евросистемата могат да одобрят използването на RTGS DCA от AS освен във връзка със сетълмента на незабавни плащания съгласно схемата SCT Inst. Молбата за разрешение трябва да е придружена от обосновано искане от AS. Ако искането бъде уважено, се прилагат цените, посочени в приложение I, допълнение VI, параграф 4.

4. Всяка ЦБ от Евросистемата открива подсметка по искане на банката по сетълмента, за която тя държи RTGS DCA, когато AS на банката по сетълмента участва или в системния компонент на TARGET на тази НЦБ от Евросистемата, или в различен системен компонент на TARGET.

5. Наред с условията в приложение I, ЦБ от Евросистемата може да определи условия във връзка с участието на AS в TARGET, които са свързани със: а) процедури за непрекъсваемост на бизнес процесите и за извънредни ситуации; б) естеството на правата върху средствата, държани по сметката в TARGET, ако държаните средства не са част от имуществото на AS; в) правата на залог и прихващане на ЦБ по сметките в TARGET, държани от или за сметка на AS; г) събирането и разпределението на начислената лихва; д) регулаторните изисквания (включително надзора) върху AS и банките по сетълмента на AS (включително прилаганите от чуждестранни регулатори); е) обмена на информация във връзка с проверката на спазването на политиката на Евросистемата.

6. ЦБ от Евросистемата обменят информация във връзка с всяко значимо събитие по време на процеса на сетълмент на AS.

Член 12

Финансиране и методология за определяне на разходите

1. Управителният съвет определя правилата, които се прилагат за финансирането на TARGET.

2. Управителният съвет определя ценовата структура за TARGET, като използва обща за Евросистемата методология за определяне на разходите.

Член 13

Разпоредби за сигурност

ЦБ от Евросистемата спазват определените от Управителния съвет мерки, с които се излагат политиката, изискванията и контролните механизми за сигурност, приложими към TARGET, включително във връзка с киберустойчивостта и информационната сигурност.

Член 14

Правила за одит

Одиторските оценки се изготвят в съответствие с принципите и мерките, съдържащи се в Одиторската политика на ЕСЦБ, приета от Управителния съвет.

Член 15

Задължения в случай на временно спиране или прекратяване

1. ЦБ от Евросистемата прекратяват незабавно без предизвестие или спират временно участието на участник в съответния системен компонент на TARGET, ако: а) по отношение на участника е открито производство по несъстоятелност; или б) участникът вече не отговаря на критериите за достъп до участие в съответния системен компонент на TARGET.

2. Ако временно спре или прекрати участието на участник в TARGET в съответствие с параграф 1 или от съображения за пруденциалност в съответствие с член 17, ЦБ от Евросистемата уведомява незабавно за това всички други ЦБ от Евросистемата, предоставяйки всички посочени по-долу данни: а) наименованието и BIC на участника; б) информацията, на която НЦБ от еврозоната е основала решението си, включително информация или становище, получени от съответния надзорен орган; в) предприетата мярка и предложената времева рамка за нейното прилагане. Ако това е поискано от друга ЦБ от Евросистемата, всяка ЦБ от Евросистемата обменя информация по отношение на този участник, включително информация по отношение на адресирани до него нареждания за паричен превод.

3. ЦБ от Евросистемата, която е прекратила или спряла временно участието на участник в нейния системен компонент на TARGET в съответствие с параграф 1, поема отговорност спрямо другите ЦБ от Евросистемата, ако: а) впоследствие оторизира сетълмента на нареждания за паричен превод, адресирани до участници, чието участие е спряла временно или прекратила; или б) не изпълнява задълженията по параграфи 1 и 2.

4. ЦБ от Евросистемата, която е спряла временно участието на участник в системния ѝ компонент в TARGET съгласно параграф 1, буква а), обработва нареждания за паричен превод от участника само по нареждане на представителите му, включително представителите, назначени от компетентен орган или съд, като синдика, или съгласно решение на компетентен орган или съд, което има изпълнителна сила и в което се дават нареждания как да се обработят плащанията. ЦБ от Евросистемата отхвърля всички изходящи нареждания за паричен превод от TIPS DCA на участник, чието участие е временно спряно.

Член 16

Процедури за отхвърляне на заявление за участие в TARGET от съображения за пруденциалност

Когато съгласно приложение I, част I, член 5, параграф 5, буква в) ЦБ от Евросистемата отхвърля молба за участие в TARGET от съображения за пруденциалност, тя уведомява без забава другите ЦБ от Евросистемата за отхвърлянето.

Член 17

Процедури за временно спиране, ограничаване или прекратяване от съображения за пруденциалност на участието в TARGET и на достъпа до кредит в рамките на деня и автоматично обезпечаване

1. Когато от съображения за пруденциалност НЦБ от еврозоната спира временно, ограничава или прекратява достъпа на участник до кредит в рамките на деня съгласно приложение I, част II, член 13, параграф 1, буква в) или до автоматично обезпечаване съгласно приложение I, част IV, член 11 или когато ЦБ от Евросистемата спира временно или прекратява участието на участник в TARGET съгласно приложение I, част I, член 25, параграф 2, буква д), решението влиза в сила, доколкото това е възможно, по едно и също време във всички системни компоненти на TARGET.

2. НЦБ от еврозоната предоставя без забава информацията по член 15, параграф 2 на съответните надзорни органи в държавата членка на НЦБ от еврозоната с искането надзорните органи да споделят информацията с надзорните органи на другите държави членки, в които участникът има дъщерно дружество или клон. Като вземат предвид решението съгласно параграф 1, другите НЦБ от еврозоната предприемат подходящи действия и предоставят без забава информация за това на ЕЦБ.

3. Изпълнителният съвет на ЕЦБ може да предложи на Управителния съвет да приеме решения, за да осигури еднаквото прилагане на мерките, взети съгласно параграфи 1 и 2.

4. НЦБ от еврозоната на държавите членки, в които ще се прилага решението, уведомяват участника за решението и вземат всички необходими мерки за прилагането му.

Член 18

Процедури за сътрудничество на ЦБ от Евросистемата във връзка с административни или ограничителни мерки

Във връзка с прилагането на приложение I, част I, член 29, параграф 3:

1. всяка ЦБ от Евросистемата без забава споделя с всички потенциално засегнати ЦБ цялата информация, която получава във връзка с предложено нареждане за паричен превод, с изключение на нарежданията за прехвърляне на ликвидност между различни сметки на един и същ участник;

2. всяка ЦБ от Евросистемата, която получава от участник доказателство за извършено уведомяване на компетентен орган или за получено съгласие от такъв орган, без забава изпраща това доказателство до всяка друга ЦБ, действаща като доставчик на платежни услуги на платеца или на получателя на плащането по целесъобразност;

3. ЦБ от Евросистемата, действаща като доставчик на платежни услуги на платеца, без забава го уведомява, че може да въведе нареждане за паричен превод в TARGET.

Член 19

Процедури за непрекъсваемост на бизнес процесите и за извънредни ситуации

1. В случай че настъпи събитие, засягащо нормалното функциониране на TARGET, засегнатата ЦБ от Евросистемата незабавно уведомява координатора на TARGET, който заедно с TARGET сетълмент мениджъра на засегнатата ЦБ от Евросистемата решава какви по-нататъшни мерки да бъдат предприети.

2. ЦБ от Евросистемата съобщават на координатора на TARGET за повредата, свързана с участник, както е описана в приложение I, допълнение IV, параграф 2.4, 3.3 или 4.2, не по-късно от 30 минути след началото на повредата или при първа възможност, след като са я открили, ако тя би могла да засегне дейността на TARGET или да създаде системен риск или ако участникът е определен за критичен участник от ЦБ от Евросистемата въз основа на периодично актуализираните критерии, публикувани на уебсайта на ЕЦБ.

3. При изключителни обстоятелства ЦБ от Евросистемата може да реши да промени работния график на TARGET, включително по причини, свързани с повреда, засягаща AS. Това решение се взема колективно от ЦБ от Евросистемата.

4. В случай на други събития с потенциал да засегнат нормалното функциониране на TARGET засегнатата ЦБ от Евросистемата наблюдава и управлява тези събития, за да предотврати те да засегнат безпрепятственото функциониране на TARGET.

5. ЦБ от Евросистемата трябва да поддържат връзка с функционалността за извънредни ситуации.

Член 20

Обработване на искания по схемата за обезщетение на TARGET

1. Освен ако не е решено друго от Управителния съвет, процедурата за обезщетение, описана в приложение I, допълнение II, се провежда в съответствие с настоящия член.

2. ЦБ на участника, подал искане за обезщетение, извършва първоначална оценка на искането за обезщетение и я съобщава на участника. Ако е необходимо за оценката на исканията, тази ЦБ се подпомага от други заинтересовани ЦБ. Съответната ЦБ уведомява ЕЦБ и всички други заинтересовани ЦБ, веднага щом узнае за постъпилите искания.

3. В срок от девет седмици след възникването на техническа неизправност на TARGET ЦБ на участника, подал искането, подготвя доклад за първоначалната оценка, съдържащ оценката на ЦБ за получените искания, и го представя на ЕЦБ и на всички други заинтересовани ЦБ.

4. В срок от пет седмици след получаване на доклада за първоначалната оценка Управителният съвет прави окончателна оценка на всички получени искания и решава дали да се направи предложение за обезщетение на засегнатите участници. В срок от пет работни дни след извършването на окончателната оценка ЕЦБ съобщава на заинтересованите ЦБ резултата от нея. Тези ЦБ уведомяват без забава участниците си за резултата от окончателната оценка и, когато е приложимо, им предоставят допълнителна информация за предложението за обезщетение, заедно с формуляра, съставляващ писмото за приемане.

5. В срок от две седмици след изтичане на срока, посочен в приложение I, допълнение II, параграф 4, буква г), последно изречение, ЦБ уведомява ЕЦБ и всички други заинтересовани ЦБ относно това кои предложения за обезщетение са приети и кои — отхвърлени.

6. ЦБ уведомяват ЕЦБ за исканията, подадени до тях от техни участници, които са извън обхвата на схемата за обезщетение на TARGET, но се отнасят до техническа неизправност на TARGET.

Член 21

Третиране на загуби, причинени от техническа неизправност на TARGET

1. В случай на техническа неизправност на TARGET: а) от страна на платеца, всяка ЦБ, в която платецът е открил депозит, се ползва от определени финансови печалби, които са в размер на разликата между лихвения процент по основните операции по рефинансиране на Евросистемата и лихвения процент по депозитите, приложена към пределното увеличение при използването на депозитното улеснение на Евросистемата за периода на техническата неизправност на TARGET и до размера на неизпълнените нареждания за паричен превод. Когато платецът остава с неолихвени излишъци от средства, финансовите печалби са в размер на лихвения процент по основните операции по рефинансиране на Евросистемата, приложен към размера на неолихвяемите излишъци от средства за периода на техническата неизправност на TARGET и до размера на неизпълнените нареждания за паричен превод; б) от страна на получателя на плащането, ЦБ, от която получателят на плащането е получил заем чрез използване на пределното кредитно улеснение, получава определени финансови печалби, които са в размер на разликата между лихвения процент по пределното кредитно улеснение и лихвения процент по основните операции по рефинансиране на Евросистемата, приложена към пределното увеличение при използването на пределното кредитно улеснение за периода на техническата неизправност на TARGET и до размера на неизпълнените нареждания за паричен превод.

2. Финансовите печалби на ЕЦБ са в размер на: а) печалбата по отношение на свързаните НЦБ, произтичаща от различното олихвяване на салдото в края на деня на свързаните НЦБ по отношение на ЕЦБ; и б) наказателната лихва, която ЕЦБ получава от свързаните НЦБ всеки път, когато една от тях налага санкция на участник за това, че не е върнал навреме кредит в рамките на деня, съгласно уреденото в споразумението между ЦБ от Евросистемата и свързаните НЦБ.

3. Финансовите печалби, посочени в параграфи 1 и 2, се обединяват от ЦБ и получената обща сума се използва за възстановяване на разходите на онези ЦБ, които са направили разходи за обезщетяване на техни участници. Оставащите финансови печалби или разходи, направени от ЦБ за обезщетяване на техни участници, се разпределят между ЦБ от Евросистемата в съответствие с алгоритъма за записване на капитала на ЕЦБ.

Член 22

Право на обезпечение по отношение на средства по подсметки и гаранция в рамките на Евросистемата

1. За целта на сетълмента на AS нареждания за превод, свързани с RTGS AS процедура за сетълмент C, всяка ЦБ от Евросистемата, която е открила подсметки за своите титуляри на RTGS DCA, гарантира, че салдата по такива подсметки (включително увеличаване или намаляване на салдото, произтичащо от кредитиране или дебитиране на плащания с междусистемен сетълмент към или от подсметката или от кредитиране на прехвърляния на ликвидност по подсметката) в момента, в който AS започне сетълмент цикъл, може да се използват само за сетълмент на AS нареждания за превод, свързани с RTGS AS процедура за сетълмент C. Това е независимо от производствата по несъстоятелност срещу съответния титуляр на RTGS DCA и независимо от индивидуалните мерки за изпълнение по отношение на такава подсметка на титуляря на RTGS DCA.

2. Всеки път, когато към подсметка на титуляр на RTGS DCA се прехвърля ликвидност и когато ЦБ от Евросистемата не е ЦБ на AS, тази ЦБ от Евросистемата потвърждава на AS, при съобщаване от AS (чрез съобщение „начало на цикъла“), салдото по подсметката, като по този начин гарантира на ЦБ на AS плащане до размера на салдото. Потвърждаването на салдото на AS също така води до правно обвързваща декларация от ЦБ на AS, с която тя гарантира на AS плащане до размера на потвърденото салдо. Чрез потвърждаване на увеличаването или намаляването на салдото при кредитиране или дебитиране на AS нареждания за превод с междусистемен сетълмент към или от подсметката или при кредитиране на прехвърлянe на ликвидност към подсметката, ЦБ от Евросистемата, която не е ЦБ на AS, и ЦБ на AS декларират увеличаване или намаляване на гаранцията с размера на плащането. И двете гаранции са неотменими, безусловни и платими при първо поискване. И двете гаранции се погасяват, когато AS съобщи, че сетълментът е извършен (чрез съобщение „край на цикъла“).







РАЗДЕЛ IV

ПРЕХОДНИ И ЗАКЛЮЧИТЕЛНИ РАЗПОРЕДБИ

Член 23

Решаване на спорове и приложимо право

1. При спор между ЦБ от Евросистемата във връзка с настоящите насоки засегнатите страни уреждат спора в съответствие с Меморандума за разбирателство относно процедурата за вътрешно решаване на споровете в ЕСЦБ.

2. Чрез дерогация от параграф 1, ако спорът се отнася до разпределянето на задачи между ниво 2 и ниво 3 и не може да се разреши чрез споразумение между засегнатите страни, той се решава от Управителния съвет.

3. При спор от вида, посочен в параграф 1, съответните права и задължения на страните се уреждат предимно от правилата и процедурите, предвидени в настоящите насоки. При спорове относно нареждания за паричен превод между системните компоненти на TARGET се прилага субсидиарно правото на държавата членка по седалището на ЦБ от Евросистемата на получателя на плащането, ако то не противоречи на настоящите насоки.

Член 24

Отмяна на Насоки 2013/47/ЕС (ЕЦБ/2012/27)

▼M1

1. Насоки ЕЦБ/2012/27 се отменят, считано от 20 март 2023 г.

▼B

2. Препращанията към отменените насоки се тълкуват като препращания към настоящите насоки.

Член 25

Действие и изпълнение

1. Настоящите насоки пораждат действие на датата, на която националните централни банки на държавите членки, чиято парична единица е еврото, бъдат уведомени за тях.

▼M1

2. Централните банки от Евросистемата са длъжни да спазват настоящите насоки от 20 март 2023 г.

▼B

3. ►M1 ◄ Те уведомяват ЕЦБ относно текстовете и средствата, свързани с тези мерки, най-късно до 19 април 2022 г. Националните централни банки на държавите членки, чиято парична единица е еврото, вземат необходимите мерки, за да изпълнят настоящите насоки, и ги прилагат от 20 март 2023 г.Те уведомяват ЕЦБ относно текстовете и средствата, свързани с тези мерки, най-късно до 19 април 2022 г.

Член 26

Допълнителни и преходни разпоредби

1. На датата, посочена в член 25, параграф 2: а) салдата на участниците по сметките в платежния модул на TARGET2 се прехвърлят в съответните MCA, посочени от участниците; б) TIPS специалните парични сметки в TARGET2 на участниците стават TIPS DCA; в) T2S специалните парични сметки в TARGET2 на участниците стават T2S DCA; г) техническите сметки в TARGET2, TIPS техническите сметки на спомагателни системи в TARGET2 и сметките на гаранционния фонд в TARGET2 за процедурите за сетълмент на спомагателни системи стават съответно RTGS технически сметки на спомагателни системи, TIPS технически сметки на спомагателни системи и гаранционни сметки на спомагателни системи; д) салдата на участниците по вътрешни сметки се прехвърлят в съответните MCA, посочени от участниците.

2. Участниците не понасят загуби, нито придобиват печалби в резултат на прехвърлянето на салда съгласно параграф 1.

3. Задълженията в рамките на Евросистемата, възникващи от сетълмента на плащания между участниците в различните системни компоненти на TARGET2 съгласно член 6 от Насоки 2013/47/ЕС (ЕЦБ/2012/27), продължават да се записват в TARGET съгласно член 5 от настоящите насоки.

4. Независимо от приложение I, част I, член 5, параграф 1, подточки iv) и v), становищата относно правоспособността и относно държавата, поискани от ЦБ от Евросистемата съгласно член 13 от Насоки 2013/47/ЕС (ЕЦБ/2012/27) или съгласно приложение II, член 8, параграф 2, приложение IIA, член 6, параграф 2 и приложение IIБ, член 6, параграф 2 към Насоки 2013/47/ЕС (ЕЦБ/2012/27), запазват валидността си за целите на настоящите насоки.

5. Независимо от приложение I, част II, член 10, параграф 2, буква г) достъпът до кредит в рамките на деня, предоставен от Управителния съвет съгласно условията на приложение III, параграф 2, буква г) към Насоки 2013/47/ЕС (ЕЦБ/2012/27), продължава да действа.

6. Групите, признати от Управителния съвет съгласно определението за група в приложение II, член 1 от Насоки 2013/47/ЕС (ЕЦБ/2012/27), продължават да бъдат признавани и считани за банкови групи за целите на настоящите насоки.

Член 27

Адресати, мерки за изпълнение и отчет пред ниво 1

1. Адресати на настоящите насоки са всички централни банки от Евросистемата.

2. Управителният съвет получава годишен отчет от ниво 2, съдържащ информацията, поискана от Управителния съвет, за да изпълни задачите си като ниво 1.









ПРИЛОЖЕНИЕ I

ХАРМОНИЗИРАНИ УСЛОВИЯ ЗА УЧАСТИЕ В TARGET

ЧАСТ I

Общи условия

Член 1

Приложно поле

Условията, изложени в настоящата част I, уреждат отношенията между [посочете име на ЦБ] и участниците в TARGET-[посочете ЦБ/държава]. Условията, изложени в следните части II, III, IV, V VI и VII, се прилагат дотолкова, доколкото участниците са избрали и получили една или повече от описаните в тези части сметки. Условията, изложени в части I—VII от настоящото приложение, се наричат заедно в настоящите насоки „хармонизираните условия“ или „условията“.

Член 2

Допълнения

1. Следните допълнения представляват неразделна част от настоящите условия: Допълнение I: Технически спецификации за обработка на нареждания за паричен превод Допълнение II: Схема за обезщетение на TARGET Допълнение III: Образци на становища за правоспособност и относно държавата Допълнение IV: Процедури за непрекъсваемост на бизнес процесите и за извънредни ситуации Допълнение V: Работен график на TARGET Допълнение VI: Таблица за таксите Допълнение VII: Изисквания относно управлението на информационната сигурност и управлението на непрекъсваемостта на бизнес процесите [Допълнение VIII: Посочете, ако е необходимо: Списък с определения, посочен в приложение III към настоящите насоки]

2. В случай на противоречие или несъгласуваност между съдържанието на допълненията и съдържанието на останалите разпоредби от настоящите условия последните имат предимство.

Член 3

Общо описание на TARGET

1. От правна гледна точка TARGET е структурирана като множество от платежни системи, състоящи се от всички системни компоненти на TARGET, всеки от който е „система“ съгласно националното право за прилагане на Директива 98/26/ЕО.

2. TARGET се състои от платежни системи в евро, които извършват сетълмент в пари на централна банка и предоставят услуги по централно управление на ликвидността, брутен сетълмент в реално време за плащания и услуги за сетълмент на AS и позволяват парични плащания във връзка със сетълмента на ценни книжа и сетълмента на незабавни плащания.

3. TARGET предоставя: а) MCA за сетълмент на операции на централни банки; б) RTGS DCA за брутен сетълмент в реално време за плащания с голяма стойност и подсметки, ако е необходимо за сетълмента на AS; в) T2S DCA за парични плащания във връзка със сетълмента на ценни книжа; г) TIPS DCA за сетълмент на незабавни плащания; и д) следните сметки за сетълмент на AS: i) RTGS технически сметки на спомагателни системи; ii) гаранционни сметки на спомагателни системи; и iii) TIPS технически сметки на спомагателни системи.

Всяка сметка в TARGET-[посочете името на ЦБ] се идентифицира с уникален номер на сметка, който се състои от елементите, описани в допълнение I, параграф 2.

Член 4

Критерии за достъп

1. Следните видове лица могат да участват в TARGET-[посочете ЦБ/държава] при поискване: а) кредитни институции, учредени в Съюза или ЕИП, включително когато те извършват дейност чрез клон, установен в Съюза или ЕИП; б) кредитни институции, установени извън ЕИП, при условие че те извършват дейност чрез клон, установен в Съюза или ЕИП; в) НЦБ на държавите членки и ЕЦБ,

при условие че лицата, посочени в букви а) и б), не подлежат на ограничителни мерки, приети от Съвета на Европейския съюз или държавите членки съгласно член 65, параграф 1, буква б), член 75 или член 215 от Договора, чието прилагане, според [посочете името на ЦБ] след уведомяване на ЕЦБ, е несъвместимо с безпрепятственото функциониране на TARGET.

2. [Посочете име на ЦБ] може по своя преценка да допусне и следните лица като участници: а) трезорни отдели на централни или регионални правителства на държавите членки; б) органи от публичния сектор на държавите членки, оправомощени да държат сметки на клиенти; в) i) инвестиционни посредници, установени в Съюза или ЕИП, включително когато те извършват дейност чрез клон, установен в Съюза или ЕИП; и ii) инвестиционни посредници, установени извън ЕИП, при условие че те извършват дейност чрез клон, установен в Съюза или ЕИП; г) лица, управляващи AS и действащи в това качество; и д) кредитни институции или други лица от видовете, посочени в букви а)—г), и в двата случая, когато са установени в държава, с която Съюзът е сключил парично споразумение, разрешаващо достъпа на тези лица до платежните системи в Съюза при условията, определени в паричното споразумение, и ако съответният правен режим, прилаган в държавата, е еквивалентен на съответното законодателство на Съюза.

Член 5

Процедура за кандидатстване

1. За да бъде участник в TARGET-[посочете име на ЦБ/държава], допустимо лице, описано в член 4, параграф 1, или лице, което може да бъде допуснато от [посочете име на ЦБ] съгласно член 4, параграф 2, трябва да изпълни следните изисквания: а) да инсталира, управлява, експлоатира, наблюдава и гарантира сигурността на необходимата ИТ-инфраструктура за свързване с TARGET-[посочете ЦБ/държава], и да може да подава нареждания за паричен превод до системата. За тази цел кандидатите за участници могат да ангажират трети лица, но продължават да носят изключителната отговорност за тези дейности. б) да e преминало тестовете, изисквани от [посочете името на ЦБ]; в) ако лицето кандидатства за откриване на RTGS DCA, T2S DCA или TIPS DCA, да има или да открие MCA в [посочете името на ЦБ]; г) да предостави становище за правоспособност във формата, посочена в допълнение III, освен ако информацията и изявленията, които следва да се представят в него, вече са получени от [посочете името на ЦБ] по друг повод; д) за лицата, посочени в член 4, параграф 1, буква б) и в член 4, параграф 2, буква в), подточка ii), да предоставят становище относно държавата във формата, посочена в допълнение III, освен ако информацията и изявленията, които следва да се представят в него, вече са получени от [посочете името на ЦБ] по друг повод; е) ако лицето кандидатства за откриване на TIPS DCA, да се е присъединило към схемата SCT Inst чрез подписване на споразумението за присъединяване към схемата за незабавен SEPA кредитен превод; ж) ако лицето кандидатства за откриване на TIPS техническа сметка на спомагателна система, да е предоставило доказателства, че писмото, с което заявява намерението си да бъде механизъм за клиринг и сетълмент (Clearing and Settlement Mechanism, CSM), съобразен със схемата SCT Inst, е било предоставено на Европейския платежен съвет (ЕПС).

2. Кандидатите подават заявление до [посочете име на ЦБ], към което прилагат най-малко следните документи/информация: а) попълнени формуляри за събиране на референтни данни, предоставени от [посочете име на ЦБ]; б) становището за правоспособност, ако бъде поискано от [посочете име на ЦБ], и становище относно държавата, ако бъде поискано от [посочете име на ЦБ]; в) ако лицето кандидатства за откриване на TIPS DCA, доказателства за присъединяването му към схемата SCT Inst; г) ако в заявлението си кандидатът е поискал да използва TIPS AS процедура за сетълмент, доказателства, че е предоставил на ЕПС писмото, с което заявява намерението си да бъде механизъм за клиринг и сетълмент (Clearing and Settlement Mechanism, CSM), съобразен със схемата SCT Inst; д) ако кандидатът определи платежен агент, доказателства, че платежният агент се е съгласил да действа като такъв.

3. Кандидатите, които вече са участници в TARGET и подават заявление за откриване на нова сметка, както е описано в част III (RTGS DCA), част IV (T2S DCA), част V (TIPS DCA), част VI (RTGS технически сметки на спомагателни системи) и/или част VII (TIPS технически сметки на спомагателни системи), спазват разпоредбите на параграфи 1 и 2, доколкото са от значение за новата сметка, чието откриване е поискано.

4. [Посочете име на ЦБ] може също да поиска допълнителна информация, която счита за необходима за вземане на решение по заявлението за откриване на сметка в TARGET.

5. [Посочете име на ЦБ] отхвърля заявлението за участие, ако: а) кандидатът не е допустимо лице съгласно член 4, параграф 1 или лице, което може да бъде допуснато от [посочете име на ЦБ] съгласно член 4, параграф 2; б) едно или повече от изискванията за участие, посочени в параграф 1, не са изпълнени; и/или в) съгласно преценката на [посочете име на ЦБ] участието би застрашило цялостната стабилност, надеждност и сигурност на TARGET-[посочете ЦБ/държава] или на някой от системните компоненти на TARGET или би застрашило изпълнението от [посочете име на ЦБ] на задачите ѝ, описани в [посочете съответното национално право] и в Устава на Европейската система на централните банки и на Европейската централна банка, или поражда рискове от съображения за пруденциалност.

6. [Посочете име на ЦБ] уведомява кандидата за решението си по заявлението за участие в TARGET-[посочете ЦБ/държава] в срок от един месец от получаването му. Когато [посочете име на ЦБ] поиска от кандидата допълнителна информация съгласно параграф 4, решението се съобщава в срок от един месец от получаването ѝ от [посочете име на ЦБ]. Решенията, с които се отхвърлят заявления, трябва да бъдат мотивирани.

Член 6

Участници

1. Участниците, които не са AS, имат поне една MCA в [посочете име на ЦБ] и могат също така да имат една или повече RTGS DCA, T2S DCA и/или TIPS DCA в [посочете име на ЦБ].

2. За AS, които използват RTGS AS процедури за сетълмент или TIPS AS процедурата за сетълмент, се прилагат условията, изложени в настоящата част, както и съответно в част VI или част VII. Те могат да имат една или повече MCA, T2S DCA и – по изключение и ако е одобрено от [посочете име на ЦБ] – една или повече RTGS DCA освен във връзка с клиринга на незабавни плащания съгласно схемата SCT Inst. Ако AS има RTGS DCA или T2S DCA, тя също трябва да има поне една MCA в [посочете името на ЦБ]. В случай че AS има една или повече MCA, RTGS DCA или T2S DCA, съответните части от настоящите условия също се прилагат.

Член 7

Достъп до сметката на участник от лица, различни от участника

1. Доколкото това е технически възможно, участникът може да предостави достъп до сметките си в TARGET на едно или повече лица, които той определи, с цел подаването на нареждания за паричен превод и извършването на други действия.

2. Подадените нареждания за паричен превод или получените средства от лицата, определени от участника съгласно параграф 1, се считат за подадени или получени от самия участник.

3. Участникът е обвързан от нарежданията за паричен превод и от другите действия, предприети от лицето или лицата, определени съгласно параграф 1, независимо от съдържанието или неизпълнението на договорните или другите споразумения между участника и лицето.

Член 8

Таксуване

1. [Посочете името на ЦБ] определя услугите, които се таксуват съгласно допълнение VI, и ги начислява на участника, за който се отнасят.

2. Дължимите такси във връзка с подадено или получено от AS нареждане за паричен превод, независимо от това дали тя използва RTGS AS процедура за сетълмент или RTGS DCA, се начисляват единствено на тази AS.

3. Услугите, които се таксуват, генерирани от действия, предприети от определените лица, посочени в член 7, както и от централни банки, действащи от името на участник, се начисляват на участника.

4. [Посочете името на ЦБ] издава отделни фактури на участника за съответните услуги, описани във: i) част III (RTGS DCA); ii) част IV (T2S DCA); iii) част V (TIPS DCA); iv) част VI (RTGS AS процедури за сетълмент); и v) част VII (TIPS AS процедура за сетълмент).

5. [Посочете името на ЦБ] изпълнява всяка фактура чрез директен дебит по MCA, държана от участника, освен ако той е посочил друг участник в TARGET (който може да е в TARGET-[посочете име на ЦБ/държава] или в друг системен компонент) като платежен агент и е инструктирал [посочете името на ЦБ] да дебитира MCA на платежния агент. Подобна инструкция не освобождава участника от задължението му да плати всяка фактура.

6. Ако е посочен платежен агент, участникът представя на [посочете името на ЦБ] доказателства, че платежният агент се е съгласил да действа в това качество.

7. За целите на настоящия член всяка AS се третира поотделно, дори ако две или повече от тях се поддържат от едно и също юридическо лице и независимо дали AS е била определена като система съгласно Директива 98/26/ЕО. В случай че не е била определена като система съгласно Директива 98/26/ЕО, AS се определя като такава с помощта на следните критерии: а) формално споразумение въз основа на договорен или законодателен инструмент (например споразумение между участниците и системния оператор); б) множество членове; в) общи правила и стандартизирани споразумения; и г) предназначена за клиринг, нетинг и/или сетълмент на плащания и/или ценни книжа между участниците.

Член 9

Групи за таксуване

1. По искане на участник [посочете името на ЦБ] създава група за таксуване, за да позволи на членовете ѝ да се ползват от намаляващото ценообразуване, приложимо за RTGS DCA. Групата за таксуване може да включва само титуляри на RTGS DCA, които принадлежат към същата банкова група, от един или повече системни компоненти на TARGET.

2. По искане на титуляря на RTGS DCA [посочете името на ЦБ] го добавя или изтрива от групата за таксуване, която може да бъде в TARGET-[посочете името на ЦБ/държавата] или в друг системен компонент на TARGET. Титулярят на RTGS DCA уведомява всички други членове на групата за таксуване за искането си, преди да го отправи.

3. На титулярите на RTGS DCA, включени в групата за таксуване, се издават фактури поотделно, както е посочено в член 8.

Член 10

Задължения на [посочете името на ЦБ] и на участника

1. [Посочете име на ЦБ] предлага услугите, описани в части II, III, IV, V, VI и VII от настоящите условия, когато участникът е избрал и му е предоставена сметка, посочена в тях. Освен ако в настоящите условия или в закон е предвидено друго, [посочете име на ЦБ] прави всичко необходимо в рамките на правомощията си, за да изпълни задълженията си съгласно настоящите условия, без да гарантира резултат.

2. [Посочете име на ЦБ] е доставчикът на услуги съгласно настоящите условия. Действията и бездействията на НЦБ от ниво 3 се считат за действия или бездействия на [посочете име на ЦБ], за които тя носи отговорност в съответствие с член 22. Участието по смисъла на настоящите условия не създава договорно правоотношение между участниците и НЦБ от ниво 3, когато някоя от тях действа в качеството си на НЦБ от ниво 3. Инструкции, съобщения или информация, получени от или подадени до TARGET от участник във връзка с услугите, предоставяни съгласно настоящите условия, се считат за получени от или подадени до [посочете името на ЦБ].

3. Участникът заплаща на [посочете име на ЦБ] такси в съответствие с член 8.

4. Участникът гарантира, че е технически свързан с TARGET-[посочете ЦБ/държава] в съответствие с работния график на TARGET, установен в допълнение V. Това задължение може да бъде изпълнено чрез определено лице съгласно член 7.

5. Участникът декларира и гарантира пред [посочете името на ЦБ], че изпълнението на задълженията му по настоящите условия не нарушава приложимите към него законови или подзаконови актове или споразумения, от които е обвързан.

6. Участникът заплаща приложимите държавни такси и други документални данъци и такси, ако са приложими, както и разходите, които прави във връзка с откриването, поддържането и закриването на сметката си в TARGET.

Член 11

Сътрудничество и обмен на информация

1. При изпълнение на задълженията и упражняването на правата им съгласно настоящите условия [посочете име на ЦБ] и участниците си сътрудничат тясно, за да гарантират стабилността, надеждността и сигурността на TARGET-[посочете ЦБ/държава]. Те взаимно си предоставят информация или документи от значение за изпълнението на съответните им задължения и упражняването на съответните им права съгласно настоящите условия, без да се засяга задължението за спазване на банкова тайна.

2. [Посочете име на ЦБ] създава и поддържа отдел за оказване на съдействие на участниците при трудности, възникващи във връзка със системните операции.

3. Актуалната информация за оперативния статус на всяка услуга се намира в Информационната система на TARGET ( TARGET Information System, TIS ) на специално предназначена страница на уебсайта на ЕЦБ.

4. [Посочете име на ЦБ] може да изпраща до участниците съобщения, свързани с работата на системата чрез функционалността за достъпни съобщения (broadcast message) или, ако това средство не е на разположение, чрез други подходящи средства за комуникация.

5. Участниците актуализират своевременно съществуващите формуляри за събиране на референтни данни и подават нови формуляри за събиране на референтни данни на [посочете име на ЦБ]. Участниците проверяват точността на информацията, отнасяща се до тях, която е въведена в TARGET-[посочете ЦБ/държава] от [посочете име на ЦБ].

6. С настоящото участникът упълномощава [посочете име на ЦБ] да съобщава на НЦБ от ниво 3 всяка отнасяща се до участниците информация, която може да бъде необходима на НЦБ от ниво 3 съгласно споразуменията между НЦБ от ниво 3 и ЦБ от Евросистемата, с които се уреждат услугите, които НЦБ от ниво 3 предоставят.

7. Участниците информират [посочете име на ЦБ] без ненужно забавяне за всяка промяна в тяхната правоспособност и за съответните законови изменения, засягащи въпроси, обхванати от становището относно държавата, установено в образците, представени в допълнение III.

8. [Посочете име на ЦБ] може по всяко време да поиска актуализиране или подновяване на становищата за правоспособност и относно държавата, посочени в член 5, параграф 1, букви г) и д).

9. Участниците уведомяват незабавно [посочете име на ЦБ] за всеки случай на неизпълнение, който ги засяга, или ако към тях се прилагат мерки за предотвратяване на кризи или мерки за управление на кризи по смисъла на Директива 2014/59/ЕС на Европейския парламент и на Съвета ( 4 ) или друго еквивалентно приложимо законодателство.

Член 12

Олихвяване на сметки

1. MCA, DCA и подсметките се олихвяват с 0 % или с лихвения процент по депозитното улеснение, който от тях е по-нисък, освен ако са използвани за държане на следното: а) минимални резерви; б) свръхрезерви; в) депозитите на сектор „Държавно управление“ съгласно определението в член 2, точка 5 от Насоки (ЕС) 2019/671 на Европейската централна банка (ЕЦБ/2019/7) ( 5 ).

В случая на минимални резерви изчисляването и плащането на лихва по наличностите се урежда от Регламент (ЕО) № 2531/98 на Съвета ( 6 ) и Регламент (ЕС) 2021/378 (ЕЦБ/2021/1).

В случая на свръхрезерви изчисляването и плащането на лихва по наличностите се урежда от Решение (ЕС) 2019/1743 на Европейската централна банка (ЕЦБ/2019/31) ( 7 ).

В случая на депозитите на сектор „Държавно управление“ олихвяването на наличностите се урежда от разпоредбите, отнасящи се за депозитите на сектор „Държавно управление“, изложени в член 4 от Насоки (ЕС) 2019/671 (ЕЦБ/2019/7).

2. Овърнайт салда, държани по TIPS техническа сметка на спомагателна система или по RTGS техническа сметка на спомагателна система за AS процедура за сетълмент D, и гаранционни фондове, включително държаните по гаранционна сметка на спомагателна система, се олихвяват с лихвения процент по депозитното улеснение.

Член 13

Управление на сметки

1. Участниците наблюдават и управляват ликвидността по своите сметки в съответствие с работния график на TARGET, установен в допълнение V, и извършват равнение на ниво трансакция най-малко веднъж дневно. Това задължение може да бъде изпълнено чрез определено лице съгласно член 7.

2. Участникът използва инструментите, предоставени от [посочете име на ЦБ], за целите на равнението на сметки, по-специално ежедневно извлечение от сметка, което се предоставя на всеки участник. Това задължение може да бъде изпълнено чрез определено лице съгласно член 7.

3. Участниците уведомяват незабавно [посочете име на ЦБ] в случай на несъответствие във връзка с някоя от техните сметки.

Член 14

Минимални резерви

1. По искане на участник, по отношение на който се прилага изискване за минимални резерви, [посочете име на ЦБ] отбелязва една или повече MCA или DCA, принадлежащи на този участник в TARGET-[посочете ЦБ/държава], като държани за целите на изпълнението на изискванията за минимални резерви.

2. За целите на изпълнението на изискванията за минимални резерви, ако е приложимо за участника, се взема предвид сумата на салдата в края на деня по всички сметки, държани от този участник в [посочете име на ЦБ] и отбелязани за тази цел.

Член 15

Размери на долна и горна граница

1. Участникът може да определя размери на долна и горна граница по своите MCA или DCA.

2. Участникът може да избере да получава уведомление, ако размерът на долната или горната граница е нарушен. Освен това за MCA или RTGS DCA участникът може да избере при нарушаването да се задейства нареждане за прехвърляне на ликвидност при определени условия.

3. Сетълментът на нареждане за прехвърляне на ликвидност не задейства проверка за това дали е нарушен размерът на долната или горната граница.

Член 16

Група за наблюдение на сметки

1. Титулярят на MCA може да създаде една или повече групи за наблюдение на сметки с цел наблюдение на ликвидността по няколко MCA и DCA и става лидер за всяка група за наблюдение на сметки, която създаде.

2. Участникът може да добави всяка от своите MCA или DCA, открити в TARGET-[посочете ЦБ/държава] или в друг системен компонент на TARGET, към една или повече групи за наблюдение на сметки и по този начин да стане член на тази група за наблюдение на сметки. Членът на група за наблюдение на сметки може да инициира премахването на негова сметка от групата за наблюдение на сметки по всяко време. Участникът уведомява лидера на групата за наблюдение на сметки, преди да добави или премахне сметка от групата.

3. Само лидерът на групата за наблюдение на сметки може да вижда салдата по всички сметки, включени в групата.

4. Лидерът може да изтрие групата за наблюдение на сметки, като е длъжен да уведоми другите членове на групата, преди да я изтрие.

Член 17

Приемане и отхвърляне на нареждания за паричен превод

1. Нареждания за паричен превод, подадени от участник, се считат за приети от [посочете име на ЦБ], ако: а) съобщението за превод отговаря на техническите изисквания на TARGET, описани в допълнение I; б) съобщението отговаря на правилата за форматиране и условията, описани в допълнение I; в) съобщението преминава проверката за двойно въвеждане, описана в допълнение I; г) в случаите, когато участието на платец е временно спряно по отношение на дебитиране на негова(и) сметка(и) или участието на получател на плащане е временно спряно по отношение на кредитиране на негова(и) сметка(и), е получено изричното съгласие на ЦБ на участника, чието участие е временно спряно; д) в случаите, когато нареждането за паричен превод е направено като част от RTGS AS процедура за сетълмент, сметката на участника е включена в групата от сметки на банките по сетълмента, поискана от тази AS съгласно установеното в част VI, член 1, параграф 7; и е) в случаите на междусистемен сетълмент като част от RTGS AS процедурите за сетълмент, засегнатата AS е част от договореност за междусистемен сетълмент съгласно установеното част VI, член 9;

2. [Посочете име на ЦБ] отхвърля незабавно всяко нареждане за паричен превод, което не отговаря на условията на параграф 1. [Посочете име на ЦБ] информира участника за всяко отхвърляне на нареждане за паричен превод, както е посочено в допълнение I.

Член 18

Въвеждане на нареждания за паричен превод в системата и тяхната неотменимост

1. За целите на член 3, параграф 1, първо изречение и член 5 от Директива 98/26/ЕО и [посочете разпоредбите от националното законодателство за прилагане на тези членове от Директива 98/26/ЕО]: а) всички нареждания за паричен превод, освен в случаите по букви б), в) и г) от настоящия параграф, се считат за въведени в TARGET-[посочете ЦБ/държава] и неотменими в момента на дебитиране на сметката в TARGET на съответния участник; б) нарежданията за незабавно плащане се считат за въведени в TARGET-[посочете ЦБ/държава] и неотменими в момента, в който са резервирани съответните средства по TIPS DCA на участника или по неговата TIPS техническа сметка на спомагателна система; в) в случая на трансакции, чийто сетълмент се извършва по T2S DCA и които са предмет на съчетаване на две отделни нареждания за превод: i) такива нареждания за превод, освен в случаите по подточка ii) от настоящата буква, се считат за въведени в TARGET-[посочете ЦБ/държава] в момента, в който са определени като съответстващи на техническите правила на T2S от платформата T2S, и за неотменими в момента, в който трансакцията е получила статус „съчетана“ на платформата T2S; ii) в случая на трансакции, в които участва един участващ централен депозитар на ценни книжа (ЦДЦК), който има отделен съчетаващ компонент, където нарежданията за превод се изпращат директно на този участващ ЦДЦК, за да бъдат съчетани в неговия отделен съчетаващ компонент, нарежданията за превод се считат за въведени в TARGET-[посочете ЦБ/държава] в момента, в който са определени като съответстващи на техническите правила на T2S от този участващ ЦДЦК, и за неотменими в момента, в който трансакцията е получила статус „съчетана“ в платформата T2S. Списъкът на участващите ЦДЦК, посочени в настоящата подточка ii), е достъпен на уебсайта на ЕЦБ; г) нарежданията за паричен превод във връзка с RTGS AS процедура за сетълмент се считат за въведени в системния компонент на TARGET, в който се води сметката, която ще бъде дебитирана, в момента, в който са приети от този системен компонент на TARGET, и за неотменими в този момент.

2. Разпоредбите на параграф 1 не засягат правилата на дадена AS, които определят момента на въвеждане в AS и/или неотменимост на нареждане за превод, подадено до тази AS, в момент, предхождащ момента на въвеждане на съответните AS нареждания за превод в съответния системен компонент на TARGET.

3. Нарежданията за превод, включени в алгоритъм, не могат да бъдат отменяни през периода на действие на алгоритъма.

Член 19

Процедури за непрекъсваемост на бизнес процесите и за извънредни ситуации

1. В случай на необичайно външно събитие или на друго събитие, което засяга трансакции по сметките в TARGET, се прилагат описаните в допълнение IV процедури за непрекъсваемост на бизнес процесите и за извънредни ситуации.

2. При извънредни обстоятелства работният график на TARGET може да бъде променен, като в този случай [посочете име на ЦБ] информира участниците.

3. При извънредни обстоятелства AS може да отправи искане до [посочете име на ЦБ] да промени работния график на TARGET.

4. Евросистемата осигурява функционалност за извънредни ситуации, която се използва, ако настъпят описаните в параграф 1 събития. Свързването с функционалността за извънредни ситуации и използването ѝ са задължителни за участниците, които [посочете име на ЦБ] счита за критични, и за участниците, които извършват сетълмент на много критичните трансакции, посочени в допълнение IV. Другите участници могат да се свържат с функционалността за извънредни ситуации при поискване.

Член 20

Изисквания за сигурност

1. Участниците прилагат адекватни контролни механизми за сигурност, за да защитят системите си срещу неразрешен достъп и използване. Участниците носят изключителна отговорност за адекватната защита на поверителността, целостта и наличността на техните системи.

2. Участниците незабавно информират [посочете име на ЦБ] за свързаните със сигурността инциденти в своята техническа инфраструктура и, ако е уместно, за свързаните със сигурността инциденти, които настъпват в техническата инфраструктура на трети лица доставчици. [Посочете име на ЦБ] може да изиска допълнителна информация за инцидента и, ако е необходимо, да изиска от участника да вземе подходящи мерки, за да предотврати повторното настъпване на такова събитие.

3. [Посочете име на ЦБ] може да наложи допълнителни изисквания за сигурност, по-специално във връзка с киберсигурността или предотвратяването на измами, на всички участници и/или на участниците, които [посочете име на ЦБ] счита за критични.

4. Участниците предоставят на [посочете име на ЦБ]: i) постоянен достъп до удостоверението си за спазване на изискванията за сигурност при крайната точка, определени от избрания от тях NSP; и ii) ежегодно декларацията си за съответствие с изискванията за сигурност на системата TARGET, изискуема за видовете сметки, които имат, и публикувана на уебсайта на [посочете име на ЦБ] и на уебсайта на ЕЦБ на английски език.

5. [Посочете име на ЦБ] оценява декларацията(ите) на участника относно степента на съответствие на участника с всяко от изискванията, определени в декларацията за съответствие с изискванията за сигурност на системата TARGET. Тези изисквания са изброени в допълнение VII.

6. Степента на съответствие на участника с изискванията на декларацията за съответствие с изискванията за сигурност на системата TARGET се категоризира, както следва, във възходящ ред на тежестта: „пълно съответствие“, „незначително несъответствие“ или „значително несъответствие“. Прилагат се следните критерии: пълно съответствие е постигнато, когато участниците удовлетворяват 100 % от изискванията; незначително несъответствие е налице, когато участникът отговаря на по-малко от 100 %, но най-малко на 66 % от изискванията; и значително несъответствие е налице, когато участникът отговаря на по-малко от 66 % от изискванията. Ако участникът докаже, че дадено специфично изискване не е приложимо за него, се счита, че отговаря на съответното изискване за целите на категоризацията. Участник, който не успее да постигне „пълно съответствие“, представя план за действие, който показва как възнамерява да постигне пълно съответствие. [Посочете име на ЦБ] информира съответните надзорни органи за състоянието на съответствието на този участник с изискванията.

7. Ако участникът откаже да предостави постоянен достъп до удостоверението си за спазване на изискванията за сигурност при крайната точка, определени от избрания от него NSP, или не предостави декларацията си за съответствие с изискванията за сигурност на системата TARGET, степента на съответствие на участника се категоризира като „значително несъответствие“.

8. [Посочете име на ЦБ] ежегодно преразглежда оценката на съответствието на участниците.

9. [Посочете име на ЦБ] може да наложи следните коригиращи мерки спрямо участници, чието ниво на съответствие е оценено като незначително или значително несъответствие, във възходящ ред на тежестта: а) засилено наблюдение: участникът предоставя на [посочете име на ЦБ] месечен отчет, подписан от висш ръководен служител, относно напредъка при отстраняването на несъответствието. Освен това участникът заплаща месечна наказателна такса в размер на 1 000 EUR за всяка засегната сметка. Тази коригираща мярка може да бъде наложена, в случай че участникът получи втора последователна оценка на незначително несъответствие или оценка на значително несъответствие; б) временно спиране: участието в TARGET-[посочете ЦБ/държава] може да бъде временно спряно при обстоятелствата, описани в член 25, параграф 2, букви б) и/или в). Чрез дерогация от член 25 участникът получава тримесечно предизвестие за такова временно спиране. Участникът заплаща месечна наказателна такса в размер на 2 000 EUR за всяка сметка с временно спрян достъп. Тази коригираща мярка може да бъде наложена, в случай че участникът получи втора последователна оценка на значително несъответствие; в) прекратяване: участието в TARGET-[посочете ЦБ/държава] може да бъде прекратено при обстоятелствата, описани в член 25, параграф 2, букви б) и/или в). Чрез дерогация от член 25 участникът получава тримесечно предизвестие. Участникът заплаща допълнителна наказателна такса в размер на 1 000 EUR за всяка прекратена сметка. Тази коригираща мярка може да бъде наложена, ако участникът не е отстранил значителното несъответствие по удовлетворителен за [посочете име на ЦБ] начин след три месеца временно спиране.

10. Участниците, които разрешават достъп на трети лица до сметката си в TARGET съгласно член 7, и участниците, които имат регистриран адресат с BIC, както е посочено в част III, член 2, вземат мерки срещу риска, който произтича от разрешаването на този достъп, в съответствие с изискванията за сигурност, посочени в параграфи 1—9.

Член 21

Схема за обезщетение

Ако сетълментът на нареждане за паричен превод не може да бъде извършен в същия работен ден, в който то е прието, поради техническа неизправност на TARGET, [посочете име на ЦБ] предлага обезщетение на засегнатите участници в съответствие със специалната процедура, предвидена в допълнение II.

Член 22

Режим на отговорност

1. При изпълнение на задълженията си по настоящите условия [посочете име на ЦБ] и участниците са обвързани от общо задължение за полагане на разумна грижа в отношенията помежду си.

2. [Посочете име на ЦБ] носи отговорност пред своите участници в случаи на измама (включително, но не само умишлено нарушение) или груба небрежност за всяка загуба, възникваща от дейността на TARGET-[посочете ЦБ/държава]. В случаите на обикновена небрежност отговорността на [посочете име на ЦБ] се ограничава до пряката загуба на участника, т.е. до размера на въпросната трансакция и/или загубата на лихви върху нея, като се изключва всяка последваща загуба.

3. [Посочете име на ЦБ] не носи отговорност за загуби, възникнали от неизправности или повреди на техническата инфраструктура (включително, но не само компютърната инфраструктура на [посочете име на ЦБ], програми, данни, приложения или мрежи), ако неизправността или повредата е възникнала, въпреки че [посочете име на ЦБ] е взела съответните необходими мерки за защита на такава инфраструктура срещу неизправност или повреда и за отстраняването на последиците от тази неизправност или повреда (последното включва, но не се ограничава до започването и завършването на процедурите за непрекъсваемост на бизнес процесите и за извънредни ситуации, посочени в допълнение IV).

4. [Посочете име на ЦБ] не носи отговорност: а) за размера на загубата, причинена от участника; или б) ако загубата е възникнала от външни събития извън разумния контрол на [посочете име на ЦБ] (форсмажорно събитие).

5. Независимо от [посочете приложимите разпоредби от националното законодателство], параграфи 1—4 се прилагат, доколкото може да се изключи отговорността на [посочете име на ЦБ].

6. [Посочете име на ЦБ] и участниците предприемат всички разумни и осъществими мерки, за да ограничат вредите и загубите, посочени в настоящия член.

7. При изпълнение на някои или на всички свои задължения по настоящите условия [посочете име на ЦБ] може да упълномощи трети лица, по-конкретно телекомуникационни или други мрежови доставчици или други лица, да извършват действия от нейно име, ако това е необходимо за изпълнение на задълженията на [посочете име на ЦБ] или е стандартна пазарна практика. Задълженията на [посочете име на ЦБ] се ограничават до надлежния избор и упълномощаване на тези трети лица и отговорността на [посочете име на ЦБ] се ограничава в съответствие с това. За целите на настоящия параграф НЦБ от ниво 3 не се считат за трети лица.

Член 23

Доказване

1. Освен ако в настоящите условия не е предвидено друго, всички нареждания за паричен превод и свързаните с тях съобщения, като например потвърждения за дебити или кредити или извлечения от сметки, между [посочете име на ЦБ] и участниците, се извършват чрез съответния NSP.

2. Електронните или писмените записи на съобщенията, съхранявани от [посочете име на ЦБ] или от съответния NSP, се приемат като доказателствено средство за обработените плащания чрез [посочете име на ЦБ]. Запазената или разпечатана форма на оригиналното съобщение на съответния NSP се приема като доказателствено средство, независимо от формата на оригиналното съобщение.

3. Ако връзката между участника и NSP прекъсне, участникът използва алтернативните средства за предаване на съобщения, уговорени с [посочете име на ЦБ]. В тези случаи запазената или разпечатана форма на съобщението, изготвено от [посочете име на ЦБ], има същата доказателствена сила като оригиналното съобщение, независимо от неговата форма.

4. [Посочете име на ЦБ] пази цялата информация за нарежданията за паричен превод, подадени от участниците, и за получените от тях плащания за срок от [посочете срока, предвиден в съответното национално законодателство] от момента, в който нарежданията за паричен превод са подадени и плащанията са получени, при условие че цялата тази информация обхваща най-малко пет години за всеки участник в TARGET, който е обект на постоянно наблюдение съгласно ограничителни мерки, приети от Съвета на Европейския съюз или държавите членки, или по-дълъг период, ако това се изисква от специални разпоредби.

5. Книгите и регистрите на [посочете име на ЦБ] се приемат като доказателствено средство за задълженията на участниците и за всички факти и събития, на които страните се позовават.

Член 24

Продължителност и обикновено прекратяване на участие и закриване на сметки

1. Без да се засягат разпоредбите на член 25, участието в TARGET-[посочете ЦБ/държава] е за неопределен период от време.

2. Участник може да прекрати по всяко време с предизвестие от 14 работни дни, освен ако не договори по-кратък срок на предизвестие с [посочете име на ЦБ]: а) цялостното си участие в TARGET-[посочете ЦБ/държава]; б) една или повече от своите MCA, RTGS технически сметки на спомагателни системи и/или TIPS технически сметки на спомагателни системи; в) една или повече от своите MCA, при условие че продължава да отговаря на изискванията на член 5.

3. [Посочете име на ЦБ] може да прекрати по всяко време с тримесечно предизвестие, освен ако не договори различен срок на предизвестие със съответния участник: а) цялостното участие на участник в TARGET-[посочете ЦБ/държава]; б) една или повече DCA, RTGS технически сметки на спомагателни системи и/или TIPS технически сметки на спомагателни системи на участника; в) една или повече MCA, при условие че участникът продължава да има поне една MCA.

4. При прекратяване на участието задълженията за поверителност, предвидени в член 28, остават в сила за срок от пет години, считано от датата на прекратяване.

5. При прекратяване на участието [посочете име на ЦБ] закрива всички сметки в TARGET на засегнатия участник в съответствие с член 26.

Член 25

Временно спиране и извънредно прекратяване на участие

1. Участието на участник в TARGET-[посочете ЦБ/държава] се прекратява незабавно без предизвестие или се спира временно, ако настъпи един от следните случаи на неизпълнение: а) откриване на производство по несъстоятелност; и/или б) участникът не отговаря вече на критериите за достъп, установени в член 4.

За целите на настоящия параграф предприемането на мерки за предотвратяване на кризи или на мерки за управление на кризи по смисъла на Директива 2014/59/ЕС срещу участник не представлява автоматично откриване на производство по несъстоятелност.

2. [Посочете име на ЦБ] може да прекрати без предизвестие или да спре временно участието на участник в TARGET-[посочете ЦБ/държава], ако: а) настъпят един или повече случаи на неизпълнение (различни от посочените в параграф 1); б) участникът е извършил съществено нарушение на настоящите условия; в) участникът не е изпълнил съществено задължение към [посочете име на ЦБ]; г) участникът вече няма действително споразумение с NSP за предоставяне на необходимата връзка с TARGET; д) настъпи друго свързано с участника събитие, което съгласно преценката на [посочете името на ЦБ] би застрашило цялостната стабилност, надеждност и сигурност на TARGET-[посочете ЦБ/държава] или на някой от системните компоненти на TARGET, или което би застрашило изпълнението от [посочете името на ЦБ] на задачите ѝ, описани в [посочете съответното национално право] и в Устава на Европейската система на централните банки и на Европейската централна банка, или което поражда рискове от съображения за пруденциалност; е) НЦБ временно спре или прекрати достъпа на участник до кредит в рамките на деня, включително автоматично обезпечаване съгласно част II, член 13; и/или г) участникът е изключен от или преустановява по друг начин членството си в една от затворените групи на потребители на NSP.

3. При упражняване на правото си на преценка по параграф 2 [посочете име на ЦБ] взема предвид, inter alia, сериозността на неизпълнението или на посочените в параграф 2, букви а)—в) събития.

4. В случай че [посочете име на ЦБ] временно спре или прекрати участието на участник в TARGET-[посочете ЦБ/държава] съгласно параграф 1 или 2, [посочете име на ЦБ] уведомява без ненужно забавяне относно временното спиране или прекратяване – чрез функционалността за достъпни съобщения (broadcast message) или, ако това средство не е на разположение, чрез други подходящи средства за комуникация – съответния участник, другите ЦБ и участниците във всички системни компоненти на TARGET. Това съобщение се счита за отправено от ЦБ на съответния участник.

5. След като съобщение, излъчено съгласно параграф 4, е получено от участниците, те се считат за уведомени относно прекратяването/временното спиране на участието на участника в TARGET-[посочете ЦБ/държава] или друг системен компонент на TARGET. Участниците понасят загубите, възникнали от подаването на нареждане за паричен превод до участници, чието участие е било временно спряно или прекратено, ако нареждането за паричен превод е въведено в TARGET-[посочете ЦБ/държава] след получаването на съобщението.

Член 26

Закриване на сметки в TARGET от [посочете име на ЦБ] при прекратяване на участие

При прекратяване на участие в TARGET-[посочете ЦБ/държава] съгласно член 24 или 25 [посочете име на ЦБ] закрива сметките в TARGET на съответния титуляр, след като е извършила сетълмент или е отхвърлила подредените в опашка нареждания за паричен превод и е упражнила своите права на залог и прихващане съгласно член 27.

Член 27

Права на [посочете име на ЦБ] на залог и прихващане

1. [Посочете, ако е приложимо: [Посочете име на ЦБ] има право на залог върху настоящите и бъдещи кредитни салда по сметките на участника в TARGET, с което се обезпечава всяко настоящо или бъдещо вземане, възникващо от правоотношението между страните.] а) [Посочете, ако е приложимо: Настоящите и бъдещи вземания на участник към [посочете име на ЦБ], възникващи от кредитно салдо по сметки в TARGET, се прехвърлят на [посочете име на ЦБ] като обезпечение, т.е. фидуциарно прехвърляне за настоящите или бъдещи вземания на [посочете име на ЦБ] към участника, възникващи от [посочете споразумението в изпълнение на настоящите условия]. Такова обезпечение се учредява чрез факта на кредитиране на средствата по сметките на участника в TARGET.] б) [Посочете, ако е приложимо: [Посочете име на ЦБ] има право на плаващо обезпечение върху настоящите и бъдещи кредитни салда по сметките на участника в TARGET, с което се обезпечава всяко настоящо или бъдещо вземане, възникващо от правоотношението между страните.]

2. [Посочете, ако е приложимо: [Посочете име на ЦБ] има правото, посочено в параграф 1, дори ако вземанията ѝ са само под условие или не са възникнали.]

3. [Посочете, ако е приложимо: Участникът, действащ в качеството си на титуляр на сметка в TARGET, потвърждава с настоящото учредяването на залог в полза на [посочете име на ЦБ], в която е открита тази сметка; това потвърждение представлява предоставянето на заложеното имущество на [посочете име на ЦБ] по [прилагателно, обозначаващо съответна националност] право. Сумите, платени по сметки в TARGET, върху чието салдо е учреден залог, се залагат неотменимо със самия факт на плащането, без каквото и да е ограничение, като обезпечение за пълното изпълнение на гарантираните задължения.]

4. В случай на: а) неизпълнение, посочено в член 25, параграф 1; или б) всяко друго неизпълнение или събитие, посочено в член 25, параграф 2, което е довело до прекратяване или временно спиране на участието на участника, въпреки започването на производство по несъстоятелност срещу участник и въпреки всяко прехвърляне, съдебно или друго запориране или друго разпореждане със или във връзка с правата на участника,

всички задължения на участника стават изискуеми автоматично и незабавно, без предизвестие и без да е необходимо предварително одобрение от който и да е било орган, за да станат дължими незабавно. Освен това взаимните задължения на участника и на [посочете име ЦБ] автоматично се прихващат едно с друго, и страната, дължаща по-голямата сума, изплаща на другата разликата.

5. [Посочете име на ЦБ] уведомява без забава участника за всяко прихващане съгласно параграф 4, след като то е извършено.

6. [Посочете име на ЦБ] може без предизвестие да дебитира сметките на участник в TARGET с всяка сума, която участникът дължи на [посочете име на ЦБ], възникваща от правоотношението между участника и [посочете име на ЦБ].

7. Разпоредбите на настоящия член не създават права, не учредяват залог или тежести, не създават права на вземане или прихващане по отношение на следните сметки в TARGET, използвани от AS: а) сметки в TARGET, използвани в съответствие с AS процедурите за сетълмент съгласно част VI или част VII; б) сметки в TARGET, държани от AS съгласно части II—V, при които средствата, държани по такива сметки, не принадлежат на AS, но се държат от името на техни клиенти или се използват за сетълмент на нареждания за паричен превод от името на техните клиенти.

Член 28

Поверителност

1. [Посочете име на ЦБ] е задължена да пази поверителността на всяка чувствителна или секретна информация, включително когато тази информация се отнася до плащане, техническа или организационна информация, принадлежаща на участника, участниците от същата група или клиентите на участника, освен ако участникът или неговият клиент е дал писменото си съгласие за разкриването ѝ [допълнете със следващата фраза, ако е приложимо, съгласно националното право: или това разкриване е допустимо или необходимо съгласно [прилагателно, обозначаващо държава] право].

2. Чрез дерогация от параграф 1 участникът се съгласява, че информацията за действията, предприети на основание член 25, не се счита за поверителна.

3. Чрез дерогация от параграф 1 участникът се съгласява, че [посочете име на ЦБ] може да разкрива платежна, техническа или организационна информация за участника, участниците от същата банкова група или клиентите на участника, получена при осъществяване на дейността на TARGET-[посочете ЦБ/държава], на: а) други ЦБ или трети лица, които участват в дейността на TARGET-[посочете ЦБ/държава], доколкото това е необходимо за ефективното функциониране на TARGET или за наблюдението на експозицията на участника или на банковата му група; б) други ЦБ с оглед на извършването на анализите, необходими за пазарните операции, функциите във връзка с паричната политика, финансовата стабилност или финансовата интеграция; или в) надзорните органи, органите за преструктуриране и контролните органи на държавите членки и на Съюза, включително на ЦБ, доколкото това е необходимо за изпълнението на публичните им задачи, и при условие че във всички тези случаи разкриването на информация не противоречи на приложимото право.

4. [Посочете име на ЦБ] не носи отговорност за финансовите и търговските последици от разкриването на информация, извършено в съответствие с параграф 3.

5. Чрез дерогация от параграф 1, при условие че участникът или клиентите му не могат да бъдат идентифицирани пряко или косвено, [посочете име на ЦБ] може да използва, разкрива или публикува платежна информация за участника или клиентите му за статистически, исторически, научни или други цели при упражняването на публичните си функции или на функциите на други субекти на публичното право, на които се разкрива информацията.

6. Информация, свързана с дейността на TARGET-[посочете ЦБ/държава], до която участниците са имали достъп, може да се използва единствено за целите, установени в настоящите условия. Участниците са длъжни до пазят поверителността на такава информация, освен ако [посочете име на ЦБ] е дала изрично своето писмено съгласие за разкриването ѝ. Участниците гарантират, че трети лица, на които те възлагат, делегират или възлагат подизпълнението на задачи, които оказват или могат да окажат въздействие върху изпълнението на задълженията им съгласно настоящите условия, са обвързани от изискванията за поверителност в настоящия член.

7. За да извършва сетълмент на нареждания за паричен превод, [посочете име на ЦБ] е оправомощена да обработва и предоставя необходимите данни на NSP.

Член 29

Защита на данни, предотвратяване на изпирането на пари, административни или ограничителни мерки и други въпроси

1. Счита се, че участниците са запознати с всичките си задължения, свързани със законодателството за защита на данните, длъжни са да ги изпълняват и трябва да могат да докажат изпълнението им пред съответните компетентни органи. Счита се, че те са запознати с всичките си задължения, свързани със законодателството за предотвратяване на изпирането на пари и финансирането на тероризъм, чувствителни по отношение на разпространението ядрени дейности и разработването на системи носители на ядрени оръжия, по-конкретно във връзка с изпълнението на подходящи мерки относно плащания, които са дебитирани или кредитирани по техните сметки в TARGET, и са длъжни да изпълняват тези задължения. Участниците гарантират, че са информирани относно политиката за възстановяване на данни на избрания от тях NSP, преди да влязат в договорни отношения с него.

2. Участниците упълномощават [посочете име на ЦБ] да получава всякаква отнасяща се до тях информация от всеки финансов, надзорен или търговски орган, независимо дали е национален или чуждестранен, ако тази информация е необходима за участието им в TARGET-[посочете ЦБ/държава].

3. Когато действат като доставчик на платежни услуги на платеца или на получателя на плащането, участниците изпълняват всички изисквания, произтичащи от административни или ограничителни мерки, наложени съгласно членове 75 или 215 от Договора, които се прилагат към тях, включително по отношение на уведомяването и/или получаването на съгласие от компетентен орган във връзка с обработката на трансакции. Освен това: а) когато [посочете име на ЦБ] е доставчикът на платежни услуги на участник, който е платец: i) участникът извършва изискуемото уведомяване или получава съгласие от името на централната банка, която поначало е задължена да извърши уведомяването или да получи съгласието, като предоставя на [посочете име на ЦБ] доказателство за извършено уведомяване или получено съгласие; ii) участникът не може да въвежда в TARGET нареждане за паричен превод за прехвърляне на средства към сметка, държана от лице, различно от участника, докато не получи потвърждение от [посочете име на ЦБ], че изискуемото уведомяване е извършено или че е получено съгласие от доставчика на платежни услуги на получателя на плащането или от негово име; б) когато [посочете име на ЦБ] е доставчик на платежни услуги на участник, който е получател на плащането, участникът извършва изискуемото уведомяване или получава съгласие от името на централната банка, която поначало е задължена да извърши уведомяването или да получи съгласието, като предоставя на [посочете име на ЦБ] доказателство за извършено уведомяване или получено съгласие.

За целите на настоящия параграф термините „доставчик на платежни услуги“, „платец“ и „получател на плащането“ имат значението, дадено им в приложимите административни или ограничителни мерки.

Член 30

Уведомления

1. Освен когато в настоящите условия е предвидено друго, всички уведомления, които се изискват или допускат съгласно настоящите условия, се изпращат чрез препоръчана поща, [ако е приложимо – по факс], с други електронни средства, ако са двустранно уговорени, или по друг начин в писмена форма. Уведомленията до [посочете име на ЦБ] се изпращат до ръководителя на [посочете отдела за платежни системи или съответното звено на ЦБ] на [посочете име на ЦБ], [посочете съответния адрес на ЦБ] или на [добавете BIC адреса на ЦБ] или на [посочете, ако е приложимо, другите електронни средства, които са двустранно уговорени]. Уведомленията до участника се изпращат на адреса му, [ако е приложимо – номер на факс], [посочете съответната информация, ако са уговорени двустранно други електронни средства], или на BIC адреса му, които участникът съобщава периодично на [посочете име на ЦБ].

2. За да се докаже, че е изпратено уведомление, е достатъчно да се докаже, че то е изпратено физически или по електронен път на съответния адресат.

3. Всички уведомления се изготвят на [посочете съответния национален език и/или „английски език“].

4. Участниците са обвързани от всички формуляри и документи на [посочете име на ЦБ], които са попълнили и/или подписали, включително, но не само, формулярите за събиране на референтни данни, посочени в член 5, параграф 2, буква а), и информацията, предоставена съгласно член 11, параграф 5, които са представени в съответствие с параграфи 1 и 2 и които [посочете име на ЦБ] основателно счита, че е получила от участниците, техни служители или представители.

Член 31

Договорни отношения с NSP

1. За да изпращат или получават от TARGET инструкции и съобщения, участниците: а) сключват договор с NSP в рамките на концесионния договор с този NSP с цел установяване на техническа връзка с TARGET- [посочете ЦБ/държава]; или б) се свързват чрез друго лице, което е сключило договор с NSP в рамките на концесионния договор с този NSP.

2. Правоотношението между участника и NSP се урежда изключително от условията на сключения между тях договор.

3. Услугите, предоставяни от NSP, не съставляват част от услугите, извършвани от [посочете име на ЦБ] във връзка с TARGET.

4. [Посочете име на ЦБ] не носи отговорност за действия, грешки или бездействия на NSP (включително на неговите директори, персонал или подизпълнители) или за действия, грешки или бездействия на трети лица, избрани от участниците, за да получат достъп до мрежата на NSP.

Член 32

Процедура за изменение

[Посочете име на ЦБ] може по всяко време да измени едностранно настоящите условия, включително допълненията към тях. Измененията на настоящите условия, включително на допълненията към тях, се оповестяват посредством [посочете съответните средства за оповестяване]. Измененията се считат за приети, ако участникът изрично не възрази срещу тях в срок до 14 дни, след като е уведомен за тях. Ако даден участник възрази срещу изменението, [посочете име на ЦБ] има право да прекрати незабавно участието му в TARGET-[посочете ЦБ/държава] и да закрие сметките му в TARGET.

Член 33

Права на трети лица

1. Участниците не могат да прехвърлят, залагат или възлагат права, интереси, задължения, отговорности или вземания, възникващи от настоящите условия или свързани с тях, на трети лица без писменото съгласие на [посочете име на ЦБ].

2. Настоящите условия не създават права или задължения за лица, които са различни от [посочете име на ЦБ] и участниците в TARGET-[посочете ЦБ/държава].

Член 34

Приложимо право, подсъдност и място на изпълнение

1. Двустранните отношения между [посочете име на ЦБ] и участниците в TARGET-[посочете ЦБ/държава] се уреждат съгласно [посочете прилагателното, свързано с името на държава] право.

2. Без да се засяга компетентността на Съда на Европейския съюз, всеки спор, възникнал по въпрос, свързан с посочените в параграф 1 отношения, е от изключителната подсъдност на компетентния съд в [посочете мястото по седалището на ЦБ].

3. Мястото на изпълнение във връзка с правоотношенията между [посочете ЦБ] и участниците е [посочете мястото по седалището на ЦБ].

Член 35

Разделност

Ако някоя от разпоредбите в настоящите условия е недействителна или стане такава, това не засяга приложимостта на останалите разпоредби от настоящите условия.

Член 36

Влизане в сила и обвързващо действие

1. Настоящите условия влизат в сила на [посочете съответна дата].

2. [Посочете, ако е приложимо съгласно националното право: Чрез искането си за участие в TARGET-[посочете ЦБ/държава] кандидатите за участници се съгласяват автоматично с настоящите условия помежду им и по отношение на [посочете име на ЦБ].

ЧАСТ II

Специални условия за основниte парични сметки (MCA)

Член 1

Откриване и управление на MCA

1. [Посочете име на ЦБ] открива и води най-малко една MCA за всеки участник, освен ако участникът е AS, която използва само RTGS или TIPS AS процедури за сетълмент, като в такъв случай използването на MCA е по преценка на AS.

2. За целите на сетълмента на операциите по паричната политика, както е посочено в [посочете общата документация], и сетълмента на лихви от такива операции, участникът определя водеща MCA в [посочете име на ЦБ].

3. Водещата MCA, определена съгласно параграф 2, се използва и за следните цели: а) олихвяването, посочено в част I, член 12, освен ако участникът е определил друг участник в TARGET-[посочете ЦБ/държава] за тази цел; б) предоставянето на кредит в рамките на деня, ако е приложимо.

4. Отрицателното салдо по водещата MCA не може да бъде по-малко от кредитната линия (ако е предоставена такава). По MCA, която не е водеща, не може да има дебитно салдо.

Член 2

Съвместно управление на MCA

1. По искане на титуляря на MCA [посочете име на ЦБ] позволява MCA на този титуляр да бъде управлявана съвместно от един от следните: а) друг титуляр на MCA в TARGET-[посочете ЦБ/държава]; б) титуляр на MCA в друг системен компонент на TARGET; в) [[посочете име на ЦБ], ако е приложимо].

Ако титулярят на MCA притежава повече от една MCA, всяка от тях може да бъде управлявана съвместно с друг съуправител.

Съуправителят има същите права и привилегии по отношение на съвместно управляваната MCA като по отношение на собствената си MCA.

2. Титулярят на MCA предоставя на [посочете име на ЦБ] доказателства за съгласието на съуправителя да действа в това качество. [ да се включи, ако се използва параграф 1, буква в) — Доказателство за съгласие да действа в това качество не е необходимо, ако съуправителят е [посочете име на ЦБ.]

3. Титулярят на MCA, който действа като съуправител, изпълнява задълженията на титуляря на MCA на съвместно управляваната MCA съгласно част I, член 5, параграф 1, буква а), част I, член 10, параграф 4 и част I, член 31, параграф 1.

4. Титулярят на съвместно управлявана MCA изпълнява задълженията на участник съгласно част I и част II по отношение на съвместно управляваната MCA. В случай че титулярят на MCA няма пряка техническа връзка с TARGET, част I, член 5, параграф 1, буква а), част I, член 10, параграф 4 и част I, член 31, параграф 1 не се прилагат.

5. Част I, член 7 се прилага за титуляря на MCA, който определя лице, което действа като съуправител на MCA на титуляря на MCA съгласно настоящия член.

6. Титулярят на MCA [незабавно] уведомява [посочете име на ЦБ], ако съуправителят престане да действа в това качество или ако споразумението за съвместно управление между титуляря на MCA и съуправителя бъде прекратено.

Член 3

Група за прехвърляне на ликвидност между MCA

1. По искане на титуляря на MCA [посочете име на ЦБ] създава група за прехвърляне на ликвидност между MCA с цел да се даде възможност за обработка на нареждания за прехвърляне на ликвидност между MCA.

2. По искане на титуляря на MCA [посочете име на ЦБ] добавя една от неговите MCA или я изтрива от съществуваща група за прехвърляне на ликвидност между MCA, създадена в TARGET-[посочете ЦБ/държава] или в друг системен компонент на TARGET. Титулярят на MCA информира всички останали титуляри на MCA в тази група, преди да отправи такова искане.

Член 4

Трансакции, обработвани чрез MCA

1. Следните трансакции се обработват чрез MCA в TARGET-[посочете ЦБ/държава]: а) операции на централна банка; б) нареждания за прехвърляне на ликвидност към и от овърнайт депозитни сметки, открити от [посочете име на ЦБ] на името на участника; в) нареждания за прехвърляне на ликвидност към друга MCA в рамките на същата група за прехвърляне на ликвидност между MCA: г) нареждания за прехвърляне на ликвидност към T2S DCA, TIPS DCA или RTGS DCA или към тяхна подсметка.

2. Следните трансакции могат да се обработват чрез MCA в TARGET-[посочете ЦБ/държава]: а) [посочете, ако е необходимо, [нареждания за паричен превод в резултат на внасяне и теглене на пари.]]

Член 5

Нареждания за прехвърляне на ликвидност

1. Титулярят на MCA може да подаде нареждане за прехвърляне на ликвидност като едно от следните: а) незабавно нареждане за прехвърляне на ликвидност, което е инструкция за незабавно изпълнение; б) постоянно нареждане за прехвърляне на ликвидност, което е инструкция за периодично изпълнение на превод на определена сума при настъпване на предварително определено събитие всеки работен ден.

Член 6

Нареждания за прехвърляне на ликвидност при определени условия

1. Титулярят на MCA може да определи размер на долна и/или горна граница за своята MCA.

2. Като определя горна граница и избира нареждане за прехвърляне на ликвидност при определени условия, ако след сетълмента на платежно нареждане горната граница е нарушена, титулярят на MCA нарежда на [посочете име на ЦБ] да изпълни нареждане за прехвърляне на ликвидност при определени условия, с което се кредитира RTGS DCA или друга MCA в рамките на същата група за прехвърляне на ликвидност между MCA, определена от титуляря на MCA. Кредитираната RTGS DCA или MCA може да бъде в TARGET-[посочете ЦБ/държава] или в друг системен компонент на TARGET.

3. Като определя долна граница и избира нареждане за прехвърляне на ликвидност при определени условия, ако след сетълмента на платежно нареждане долната граница е нарушена, се инициира нареждане за прехвърляне на ликвидност при определени условия, с което се дебитира RTGS DCA или друга MCA в рамките на същата група за прехвърляне на ликвидност между MCA, определена от титуляря на MCA. Дебитираната RTGS DCA или MCA може да бъде в TARGET-[посочете ЦБ/държава] или в друг системен компонент на TARGET. Титулярят на RTGS DCA или MCA, които трябва да бъдат дебитирани, трябва да разреши сметката му да бъде дебитирана по този начин.

4. Титулярят на MCA може да разреши дебитирането ѝ в случай на нарушение на долната граница в една или повече конкретно определени RTGS DCA или MCA в рамките на същата група за прехвърляне на ликвидност в TARGET-[посочете ЦБ/държава] или друг системен компонент на TARGET. Като разрешава дебитирането на сметката си, титулярят на MCA нарежда на [посочете име на ЦБ] да изпълни нареждане за прехвърл